প্রধানমন্ত্রীর নোট-বাতিলের ঘোষণার কড়া সমালোচনা করলেন রিজার্ভ ব্যাঙ্কের প্রাক্তন গভর্নর বিমল জালান। তাঁর মতে, বাজার-চলতি ৫০০ আর ১০০০ টাকার নোট-বাতিল ঘোষণার সময়টা ঠিক ভাবে বাছা হয়নি। মাথায় রাখা হয়নি ঠিক কোন পরিস্থিতিতে আপৎকালীন ব্যবস্থা হিসেবে এমন ঘোষণা করতে হয়। প্রধানমন্ত্রী অটলবিহারী বাজপেয়ীর নেতৃত্বে প্রথম এনডিএ সরকারের আমলে রিজার্ভ ব্যাঙ্কের গভর্নর ছিলেন বিমল জালান। জালানের কথায়, ‘‘বাজার-চলতি বৈধ নোট বাতিল ঘোষণার জন্য যথাযথ কারণ থাকতে হয়। হঠাৎ করে যুদ্ধ লেগে গেলে এটা করতে হয়। জাতীয় নিরাপত্তা নিয়ে ঘোর অনিশ্চয়তা দেখা দিলে এটা করা যায়। নোট-বাতিল করে মানুষকে এই বার্তাটাই দেওয়া হয় যে, সরকার কিছুতেই কালো টাকা বরদাস্ত করবে না। কালো টাকা যাতে সমান্তরাল অর্থনীতি চালাতে না পারে, তা সুনিশ্চিত করতে চায় সরকার। কিন্তু তার পরেই প্রশ্ন ওঠে, তার জন্য এই সময়টাকে কেন বেছে নেওয়া হল?’’ একটি সর্বভারতীয় সংবাদপত্রে দেওয়া সাক্ষাৎকারে জালান এই সরকারি সিদ্ধান্তের ‘গোপনীয়তা’ নিয়েও জোরালো প্রশ্ন তুলেছেন। সরকার যে তার গোপনীয়তার কারণ ও সাফল্য নিয়ে ঢাকঢোল পিটিয়ে যাচ্ছে, তারও সমালোচনা করতে পিছপা হননি রিজার্ভ ব্যাঙ্কের প্রাক্তন গভর্নর। তাঁর কথায়, ‘‘এটা এমন ভাবে করা উচিত ছিল, যাতে মানুষ তৈরি থাকতে পারেন। তাঁদের চরম অসুবিধায় না পড়তে হয়। তচাঁদের একটু আগে নোটিশ দেওয়া যেত। এমন তো কোনও জরুরি অবস্থা ছিল না যে এত রাখঢাক রেখে ওই ঘোষণা করতে হবে। আমি হলে তার জন্য এক বা দুই বা তিন সপ্তাহ সময় নিতাম। এটা তো কোনও সার্জিক্যাল স্ট্রাইক নয়!’’